VENDIM

Nr. 655, datë 10.10.2022
PËR  DISA SHTESA NË VENDIMIN NR. 149, DATË 20.3.2019, TË KËSHILLIT TË MINISTRAVE, “PËR KRIJIMIN, ORGANIZIMIN, FUNKSIONIMIN, KARAKTERISTIKAT E PËRDORIMIT E TË AKSESIMIT, TË DHËNAT PARËSORE E DYTËSORE DHE DHËNËSIN E INFORMACIONIT TË SISTEMIT TË INTEGRUAR  TË TË DHËNAVE TË DREJTËSISË PENALE PËR TË MITUR”
Në mbështetje të nenit 100 të Kushtetutës, të pikës 4, të nenit 137, të ligjit nr. 37/2017, “Kodi i Drejtësisë Penale për të Mitur”, dhe të nenit 4, të ligjit nr. 10325, datë 23.9.2010, “Për bazat e të dhënave shtetërore”, me propozimin e ministrit të Drejtësisë, Këshilli i Ministrave

VENDOSI:

I. Në vendimin nr. 149, datë 20.3.2019, të Këshillit të Ministrave, bëhen këto shtesa:

1. Pas nënndarjes “vi”, të shkronjës “b”, të pikës 11, shtohet nënndarja “vii”, me këtë përmbajtje:

“vii. Qendra e Parandalimit të Krimeve të të Miturve dhe të Rinjve.”.

2. Pas shkronjës “e”, të pikës 12, shtohet shkronja “ë”, me këtë përmbajtje:

“ë)  Qendra e Parandalimit të Krimeve të të Miturve dhe të Rinjve”.

3. Pas shkronjës “ç”, të pikës 16, shtohet shkronja “d”, me këtë përmbajtje: 

“d) Përveç të drejtave të parashikuara në shkronjat “a” dhe “b” të kësaj pike, Qendra e Parandalimit të Krimeve të të Miturve dhe të Rinjve ka të drejtë përdorimi, leximi, shkrimi dhe gjenerimi të të dhënave të hedhura nga përdoruesit e tjerë në sistem me qëllim grumbullimin e të dhënave, përpunimin e tyre statistikor, analizimin dhe përgatitjen e raporteve në kuadër të parandalimit e kriminalitetit dhe recidivizmit për të miturit dhe të rinjtë në konflikt me ligjin. Qendra e Parandalimit të Krimeve të të Miturve dhe të Rinjve realizon raporte periodike për Ministrinë e Drejtësisë për funksionimin dhe mbarëvajtjen e sistemit.”.

II. Ngarkohen Ministria e Drejtësisë, Qendra e Parandalimit të Krimeve të të Miturve dhe të Rinjve, si dhe Agjencia e Kombëtare e Shoqërisë së Informacionit për zbatimin e këtij vendimi. 

Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR

Belinda Balluku

